Пхъуантэм дэхуэжтэкъым
«Адыгэ псалъэ» газетым си сабиигъуэр, си гъащIэм и лъэхъэнэ нэхъ IэфI дыдэр сигу къегъэкIыж. Си адэшхуэм газетыр махуэ къэс къыхуахьырт. Дадэ ар зы тхыгъэ къимыгъанэу щIиджыкIырти, абы кърихам нанэрэ абырэ тепсэлъыхьыжырт. Сэ ар сфIэгъэщIэгъуэн дыдэу седаIуэрт, зызущэхурти. ГъэщIэгъуэныракъэ, мазэ-мазэкIэ зэхэдзауэ, хуэсакъыпэу щихъумэрт абы хухэха пхъуан тэ щхьэхуэм. УкъигъэуIэбжьырт абы газету зыхуихьэсар щып лъагъукIэ — илъэс бжыгъэкIэ ихъума къыдэкIыгъуэхэр пхъуантэм дэ хуэжтэкъым. ИужькIэ къызгурыIуауэ аращ — дадэ апхуэдэ щIы кIэкIэ и лъэпкъым, и анэдэлъхубзэм яхуищI пщIэр къигъэлъагъуэу арат. Сэ ар щапхъэ уасэншэ схуэхъуащ икIи си нэхъыжь лъапIэм дэслъэгъуа хьэлым сызэрытемыкIыным яужь ситу сы къогъуэгурыкIуэ.
Дауи, балигъыпIэ сызэриувэрэ, «Адыгэ псалъэр» си унагъуэ икIыр къым, зэпымычуи Iэ тызодзэ. Шэч хэмылъу, лъэпкъым и набдзэщ мы газетыр икIи фIыщIэ лей хуэсщIыну сыхуейт илъэс 20 хъуауэ «Адыгэ псалъэм» и редактор нэхъыщхьэ къулыкъур езыхьэкI ХьэфIыцIэ Мухьэмэд. Щэнхабзэм, хабзэм, бзэм, щIыуэп сым, политикэм, тхыдэм, жылагъуэм теухуа тхыгъэ купщIафIэкIэ гъэнщIа, адыгэбзэкIэ къыдэкI газетым Мухьэмэдрэ абы щы лажьэхэмрэ ягурэ я псэрэ халъхьэу къысщохъу. Республикэм и иужьрей хъыбархэр, чэнджэщ уасэншэхэр, тхыгъэ гъэщIэгъуэнхэр, нэгузыужь псалъэзэблэдзхэр сыт и уасэ!
Сэ быдэу си фIэщ мэхъу «Адыгэ псалъэ» газетыр щыIэху ди лъэпкъри зэрыщыIэнур, адыгэбзэкIэ зы тхыгъэ кIапэ дунейм тетыху, дэри дызэрымыкIуэдыжынур. ФIыщIэ хуэсщIыну сыхуейт фIыуэ тлъагъу газетым елэжь, зи гуащIэрэ лъагъуныгъэрэ хэ зылъхьэ дэтхэнэ зыми.
ПщыхьэщIэ ФатIимэ.
